Un bărbat de 70 de ani cu AVC a fost transferat de la Târgu Mureș la Suceava pentru a fi tratat. Este al 60-lea AVC tratat în 2024 la Spitalul Clinic Județean de Urgență Suceava
Un bărbat de 70 de ani cu AVC a fost transferat, duminică, de la Târgu Mureș la Suceava pentru a fi tratat. Potrivit managerului Spitalului Clinic Județean de Urgență Suceava, dr. Alexandru Calancea, pacientul a fost transferat la Suceava cu un elicopter SMURD. „A fost un caz extrem de complex, AVC ischemic, cu stenoză intracraniană, care a necesitat resurse materiale importante și la care sperăm într-o evoluție favorabilă”, a arătat dr. Alexandru Calancea. El a precizat că peste 50% din cazurile tratate la Suceava sunt din centre medicale, presiunea financiară reprezentând principalul impediment care ar putea contribui la dificultăți în asigurarea permanenței. „Din acest motiv sperăm într-o finanțare corectă din partea Ministerului Sănătății pentru următoarele trimestre”, a precizat managerul spitalului. EL a spus că acesta este al 60-lea AVC tratat anul acesta la Spitalul Clinic Județean de Urgență Suceava.